# Navodilo za izpolnjevanje obrazca za sporočanje staleža rejnih živali in podatkov o oddaji živali in živalskih proizvodov v promet v Evidenco rejnih živali (ERŽ)

## Del A: Oddaja živali in živalskih proizvodov v promet

Pravilnik o registraciji in odobritvi obratov na področju živil (Ur. l. RS, št. 96/14) določa postopke pri registraciji, Pravilnik o določitvi majhnih količin živil, pogojih za njihovo pridelavo ter o določitvi nekaterih odstopanj za obrate na področju živil živalskega izvora (Ur. l. RS, št. 96/14), pa izjeme v primeru prireje/pridelave majhnih količin.

### Oddaja mleka ali jajc

* Če oddajate surovo mleko ali jajca za javno potrošnjo, označite DA. Če surovo mleko in jajca porabite v okviru lastne domače porabe oziroma jih oddajate za javno potrošnjo pod pogoji, ki veljajo za majhne količine, označite NE.
* Vlagatelji intervencij kmetijske politike, po predpisih o tržno informacijskem sistemu za trg mleka in mlečnih izdelkov, vpišete še letno količino neposredno prodanega mleka, vključno z mlekom, uporabljenim za mlečne izdelke, namenjene neposredni prodaji (za obdobje 1. 1. 2023 - 31. 12. 2023).

Pogoji za majhne količine so:

* proizvodnja mleka ne presega 10.000 litrov letno (oz. 30 l dnevno); mleko se oddaja končnemu potrošniku ali obratu prodaje na drobno, ki neposredno oskrbuje končnega potrošnika izključno na mestu pridelave;
* jata kokoši ne presega 350 nesnic; jajca se oddaja končnemu potrošniku ali obratu prodaje na drobno, ki neposredno oskrbuje končnega potrošnika izključno na mestu pridelave.

### Zakol perutnine ali kuncev

Vsi klavni obrati morajo biti odobreni. Izjema so gospodarstva, ki koljejo zgolj majhne količine perutnine ali kuncev – te so se dolžne registrirati v Register živilskih obratov.

* Če na gospodarstvu koljete perutnino ali kunce z namenom dajanja mesa na trg, in izpolnjujete pogoje za majhne količine, označite DA.
* Če koljete perutnino ali kunce zgolj za lastno domačo porabo, označite NE.

Pogoji za majhne količine so:

* največji dovoljen letni obseg zakola je do 5500 kokoši, brojlerjev, prepelic ali kuncev in do 800 puranov;
* meso živali, zaklanih na gospodarstvu, je dovoljeno oddajati le neposredno končnim potrošnikom ali obratom prodaje na drobno, ki neposredno oskrbujejo končnega potrošnika. Obseg prodaje drugim obratom prodaje na drobno ne sme presegati 25 odstotkov vseh zaklanih živali, razen če nosilec s tem mesom oskrbuje svoj obrat prodaje na drobno na istem naslovu.

### Oddaja živali v klavnico z namenom oddaje mesa v promet

Če nameravate živali po končanem obdobju reje oddati v obrat za klanje z namenom oddaje mesa v promet, označite DA.

Opomba: če z oddajo živali ali živalskih proizvodov v promet, ki so navedeni v Del-u A, pričnete na novo, torej po tem, ko ste podatke na 1. 2. 2024 že sporočili, morate spremembo sporočiti v evidenco živali najpozneje 24 ur pred začetkom oddaje elektronsko preko spletnega obrazca, ki je dosegljiv na spletnih straneh uprave ali najpozneje 15 dni pred začetkom oddaje pisno pri pristojnem območnem uradu uprave.

## Del B: Podatki o staležu živali po vrstah in kategorijah

V skladu s Pravilnikom o Evidenci imetnikov rejnih živali in Evidenci rejnih živali (Ur. l. RS, št. [87/14](http://www.uradni-list.si/1/objava.jsp?sop=2014-01-3506), 15/16, 78/18) ste vsi izvajalci dejavnosti/imetniki/, ki gojite/redite drobnico, prašiče, divjad iz obore za rejo, alpake, lame, polže, perutnino in kunce dolžni enkrat letno v evidenco sporočiti stalež živali. Staleža vam ni potrebno sporočiti, če ne uveljavljate intervencij kmetijske politike in če na svojem obratu/gospodarstvu gojite/redite izključno:

* perutnino in kunce ter so izpolnjeni naslednji pogoji:
	+ živali gojite/redite izključno za lastno domačo porabo;
	+ hkrati ne gojite/redite več kot 50 kljunov perutnine, pet nojev, 50 kuncev;
	+ živali ne premikate z obrata/gospodarstva, razen neposredno v klavnico v služnostno klanje za lastno domačo porabo;
* oz. enega prašiča, začasno, za največ 7 dni, za namen zakola za lastno domačo porabo.

**Datum popisa staleža živali je 1. 2. 2024.**

V tabelo vpišete število živali, ki ste jih gojili/redili na dan **1. 2. 2024** po vrstah in kategorijah rejnih živali, stalež za polže pa sporočite na dan 31. 10. 2023.

## Pojasnila

**Pojasnilo kategorije 'Kmečka reja prašičev':**

Gre za prašiče, ki so namenjeni izključno za zakol za lastno domačo porabo in ne za razplod, in letno število živali ne preseže pet.

**Pojasnilo kategorije 'Prašiči pitanci od 30 kg dalje, pitani na višjo težo':**

Gre za prašiče, ki so pitani na višjo težo in so namenjeni za rejo v komercialne namene.

**Pojasnilo kategorije 'Petelini, kokoši kmečke reje':**

Gre za kokoši, ki se gojijo/redijo na obratu/gospodarstvu za prirejo jajc za lastno domačo porabo, in odrasle peteline, ne glede na vrsto gojenja/reje.

**Pojasnilo 'turnus':**

Za določene kategorije rejnih živali je predvideno sporočanje turnusov. Če živali iz teh kategorij gojite/redite v turnusih, poleg števila živali na dan 1. 2. 2024 vpišite tudi povprečno število živali, ki jih redite v enem turnusu ter obvezno vpišite skupno število dni vseh turnusov v tekočem koledarskem letu, sicer bomo upoštevali, da jih redite 365 dni.

Primeri vpisovanja turnusov:

1. Na obratu/gospodarstvu redite 2 prašiča pitanca, kupite ju septembra in zakoljete v začetku decembra. Dva prašiča bosta prisotna 90 dni in potem bo obrat/gospodarstvo spet prazno. Na 1. februar prašičev ni na obratu/gospodarstvu, zato se tu navede število 0.

|  |  |  |
| --- | --- | --- |
| Št. živali na dan 1. 2. 2024 | Povprečno št. živali v turnusu | Skupno št. dni vseh turnusov  |
| 0  | 2  | 90  |

1. Na obratu/gospodarstvu 2 x v letu zredite prašiče pitance: 3 prašiči so prisotni na obratu/gospodarstvu v 2 turnusih po 90 dni; skupaj torej 180 dni. Na dan 1. februar so na obratu/gospodarstvu 3 prašiči.

|  |  |  |
| --- | --- | --- |
| Št. živali na dan1. 2. 2024 | Povprečno št. živali v turnusu | Skupno št. dni vseh turnusov  |
| 3  | 3  | 180  |

1. Na obratu/gospodarstvu redite 10 prašičev pitancev v turnusu 90 dni in 7 prašičev, ki jih redi v drugem turnusu 120 dni. Če je število prašičev in število dni v turnusih različno, potem izračunamo povprečno število živali glede na vsoto vseh dni turnusne reje. Število živali zaokrožimo na celo število po matematičnem načelu:
* Povprečno število živali v turnusu je:

(10\*90 +7\*120)/(120+90) = 8,2 prašiča – zaokrožimo na 8 prašičev

* Število dni vseh turnusov = 90 + 120 = 210

|  |  |  |
| --- | --- | --- |
| Št. živali na dan1. 2. 2024 | Povprečno št. živali v turnusu | Skupno št. dni vseh turnusov  |
| 10  | 8  | 210  |

## Kaj morate storiti?

**Pomembno**: nosilci kmetijskih gospodarstev, ki oddajate zbirno vlogo v skladu s predpisom, ki ureja izvedbo intervencij skupne kmetijske politike, **sporočite podatke ob oddaji zbirne vloge** na način, ki je določen za oddajo zbirne vloge v skladu s predpisom, ki ureja izvedbo intervencij skupne kmetijske politike.

Izvajalci dejavnosti/imetniki, ki zbirne vloge ne oddajate, sporočite podatke **najpozneje do** **30. 6. 2024** na enega izmed naslednjih načinov:

1. **Priporočamo oddajo preko spletnega obrazca:**

Podatke vnesete sami preko [spletnega obrazca za sporočanje staleža rejnih živali in podatkov o oddaji živali in živalskih proizvodov v promet v ERŽ](https://storitve-mkgp.gov.si/dad/sir_javno/w_hk_stock.startup). Za dostop ne potrebujete avtoriziranega dostopa niti digitalnega potrdila:

1. **Preko portala Volos:**

Preko portala Volos lahko podatke sporočate le registrirani uporabniki, ki ste si pridobili avtoriziran dostop. Aplikacija se nahaja v registru Primarna proizvodnja, na povezavi 'Vnos - obrazec za živali (obrazec B)'.

1. **Po pošti oziroma elektronski pošti:**

Natisnite obrazec, izpolnite tabelo in se podpišite.Izpolnjen obrazec posredujte območnemu kmetijsko-gozdarskemu zavodu ali pooblaščeni veterinarski organizaciji. Obrazec lahko fotografirate/skenirate in ga omenjeni organizaciji posredujete le po elektronski pošti.
(Pozor: obrazca NE pošiljajte na Upravo za varno hrano, veterinarstvo in varstvo rastlin!).

**Dodatne informacije:**

E-pošta: info.sir@gov.si

Info-telefon: 01 300 13 66 (uradne ure: pon., sre., pet.: 9.00-12.00, sre.: 14.00-16.00)